CELEX: 62012CN0114
Language: mt
Date: 2012-03-01 00:00:00
Title: Kawża C-114/12: Rikors ippreżentat fl- 1 ta’ Marzu 2012 — Il-Kummissjoni Ewropea vs Il-Kunsill tal-Unjoni Ewropea

12.5.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/5
            
         Rikors ippreżentat fl-1 ta’ Marzu 2012 — Il-Kummissjoni Ewropea vs Il-Kunsill tal-Unjoni Ewropea
   (Kawża C-114/12)
   2012/C 138/09
   Lingwa tal-kawża: l-Ingliż
   
      Partijiet
   
   
      Rikorrenti: Il-Kummissjoni Ewropea (rappreżentanti: F. Castillo de la Torre, J. Samnadda, aġenti)
   
      Konvenut: Il-Kunsill tal-Unjoni Ewropea
   
      Talbiet tal-parti rikorrenti
   
   
               —
            
            
               tannulla d-Deċiżjoni tal-Kunsill, u tar-Rappreżentanti tal-Gvernijiet tal-Istati Membri miġbura fi ħdan il-Kunsill, fir-rigward tal-parteċipazzjoni tal-Unjoni Ewropea u tal-Istati Membri tagħha fin-negozjati għal Konvenzjoni tal-Kunsill tal-Ewropa dwar il-protezzjoni tad-drittijiet tal-organi tax-xandir
            
         
               —
            
            
               tikkundanna lill-Kunsill tal-Unjoni Ewropea għall-ispejjeż.
            
         
      Motivi u argumenti prinċipali
   
   
                
            
            
               
                  L-ewwel motiv: Ksur tal-Artikoli 2(2) u 3(2) TFUE, għaliex il-Kunsill ikkunsidra li l-kwistjoni hija waħda ta’ kompetenza kondiviża, u awtorizza lil Stati Membri jew lil Istituzzjoni li ma hijiex il-Kummissjoni sabiex tinnegozja l-ftehim, fi kwistjoni ta’ kompetenza esklużiva. Il-konvenzjoni futura tal-Kunsill tal-Ewropa tista’ tolqot jew tbiddel l-iskop tad-direttivi tal-UE li jirrigwardaw id-drittijiet tal-organi tax-xandir, kif ukoll dak tad-direttivi tal-UE dwar il-liġi tal-proprjetà intellettwali b’mod ġenerali. Il-konvenzjoni futura ser tkun ibbażata fuq l-acquis tal-UE, u twassal b’mod inevitabbli għall-emendar ta’ Direttivi tal-UE jekk jingħata livell ta’ protezzjoni ogħla lill-organizzazzjonijiet tax-xandir fi ħdan il-Kunsill tal-Ewropa.
            
         
                
            
            
               
                  It-tieni motiv: Ksur tal-proċedura u tal-kundizzjonijiet għall-awtorizzazzjoni ta’ negozjati ta’ ftehim internazzjonali mill-Unjoni. Huwa l-Kunsill (u mhux il-Kunsill li jaġixxi flimkien mal-Istati Membri) li huwa kompetenti sabiex jawtorizza negozjati mill-Unjoni.
            
         
                
            
            
               
                  It-tielet motiv: Ksur tar-regoli tal-votazzjoni fil-Kunsill. Bl-adozzjoni tad-deċiżjoni kkontestata, il-Kunsill kiser l-Artikolu 218(8) li jistabbilixxi li l-Kunsill għandu jaġixxi b’maġġoranza kwalifikata.
            
         
                
            
            
               
                  Ir-raba’ motiv: Ksur tal-għanijiet tat-Trattati u tal-prinċipju ta’ kooperazzjoni sinċiera. Il-Kunsill, meta jaġixxi flimkien mal-Istati Membri, jimmina l-pożizzjoni tal-Unjoni u jdgħajjef il-qafas istituzzjonali tal-Unjoni.